和李大鄰幾聖俞及予見過小飲
作者：韓維
朝代：宋

paragraphs: 朝朝騎馬出，請道所從何。
所從親且舊，恩義固匪它。
京都衆權豪，門戶高軻峨。
苟無勢利求，安事徒奔波。
不如過親舊，雖數無嫌訶。
君家庭館閑，遠在城北阿。
惟吾二三友，暇日一來過。
解鞭不肯去，得酒亦已歌。
况逢春陽始，風力漸柔和。
浮膏動郊壤，芳萌綴林柯。
良辰遊不處，爲樂戒蹉跎。
爛醉窮吾年，十日詎足多。